《曾子宣郡太挽词二首》
宋代·苏辙

族大徽音远，年高福祚多。
生儿尽龙虎，封国裂山河。
象服惊初掩，埋文信不磨。
送车江郭满，咽绝听哀歌。
安舆遍西北，丹旐历江湖。
存没终无憾，哀荣两得俱。
新封崇马鬣，余福荐浮图。
家法苹蘩在，空堂始一虞。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。